作者:皎然
標題:贈李中丞洪一首
內容:深沈閫外略，奕世當榮寄。地裂大將封，家傳介珪瑞。至今漳河俗，猶受仁人賜。公初鎮惟邢，決勝無精兵。重圍逼大敵，六月守孤城。政用仁恕立，恩由賞罰明。遂令麾下士，感德不顧生。於時聞王師，諸將兵頗黷。天子狩南漢，煙塵滿函穀。純臣獨耿介，下士多反復。明公仗忠節，一言感萬夫。物性如蒺藜，化作春蘭敷。見說金被爍，終期玉有瑜。移官萬裡道，君子情何如。伊昔避事心，乃是方袍客。頓了空王旨，仍高致君策。安知七十年，一朝值宗伯。言如及清風，醒然開我懷。宴息與遊樂，不將衣褐乖。海底取明月，鯨波不可度。上有巨蟒吞，下有毒龍護。一與吾師言，乃於中心悟。咄哉冥冥子，胡為自塵汙。